Josephine (τραγουδίστρια)

Η Τζέσσικα-Ζόζεφιν Βέντελ (αγγλικά: Jessica Josephine Wendel, Αθήνα, 22 Αυγούστου 1990), γνωστή ως Josephine, είναι Ελληνίδα τραγουδίστρια.

Έγινε γνωστή από την συμμετοχή της στον ελληνικό τελικό της Eurovision, με το τραγούδι "Dancing Night" το 2014. Έχει λάβει μέρος επίσης στο show Your Face Sounds Familiar. Τον Δεκέμβριο του 2020 αναδείχθηκε νικήτρια του διαγωνισμού Just the 2 Of Us ως ντουέτο με τον Νάσο Παπαργυρόπουλο. Το 2026 αναμένεται να εκπροσωπήσει την Κύπρο στον Μουσικό Διαγωνισμό Τραγουδιού της Eurovision. 

Ανήκει στο δυναμικό της Panik Records.

Νεανικά χρόνια
Γεννήθηκε στις 22 Αυγούστου 1990  από Λιβανέζα μητέρα ελληνικής καταγωγής και Γερμανό πατέρα. Φοίτησε σε ελληνοαμερικανικό σχολείο και από μικρή ηλικία ασχολήθηκε με το πιάνο. Έχει δύο μικρότερα ετεροθαλή αδέλφια, την Ειρήνη και τον Ερρίκο, από τους επόμενους γάμους των γονιών της. Μετά το σχολείο, σπούδασε μάρκετινγκ και διοίκηση στο Αμερικανικό Κολέγιο Ελλάδας (Deree College) και παράλληλα ανέβαζε ερασιτεχνικά βίντεο στο YouTube όπου τραγουδούσε κομμάτια γνωστών καλλιτεχνών.

Καριέρα
Ενώ ήταν ακόμη φοιτήτρια στο Deree College, γνώρισε σε μια εκδήλωση τον μάνατζερ και στέλεχος της δισκογραφικής εταιρίας Panik Records, Γιώργο Αρσενάκο και μετά από λίγο διάστημα ξεκίνησαν τη συνεργασία τους. Το Μάρτιο του 2013 κυκλοφόρησε το πρώτο της τραγούδι "Για Μια Ακόμα Φορά", σε στίχους και μουσική του OGE, σε συνεργασία με τον ίδιο. Το τραγούδι γνώρισε μεγάλη επιτυχία και μέσα στην ίδια χρονιά, κυκλοφόρησε άλλα τρία τραγούδια, το "Πίσω Αν Γύριζα Το Χρόνο" με τους Unique, το "Radio" με τους Lunatic & RiskyKidd και το "Όλα Αλλάζουν" με τον Snik. Τη χειμερινή σεζόν 2013-14 συνεργάστηκε με τον Νίκο Βέρτη στο Fantasia Live. Μαζί τους ήταν επίσης οι: Αποστολία Ζώη, Αντώνης Δόμινος, Μαριάννα Γερασιμίδου, Γιώργος Ρωμαίος, Ειρήνη Δανιήλ και Εύα Τσάχρα.

Το 2014 ήταν υποψήφια για την εκπροσώπηση της Ελλάδας στη Eurovision, με το τραγούδι "Dancing Night" σε στίχους/μουσική του Mark Angelo αλλά τελικά ήρθε τελευταία στον ελληνικό τελικό, χάνοντας τη πρώτη θέση από τους Freaky Fortune και RiskyKidd με το τραγούδι "Rise Up". Τον Ιούλιο του ίδιου έτους, κυκλοφόρησε το τραγούδι "Δρόμος Αγάπης" σε συνεργασία με τους Dj Kas και OGE ενώ το Νοέμβριο συνεργάστηκε με τον DJ Pitsi για το τραγούδι "Turn Off the Lights".

Το 2015 ξεκίνησε να εμφανίζεται στο νυχτερινό κέντρο Apotheke με την Καίτη Γαρμπή και τον Γιάννη Παπαποστόλου ενώ μέσα στη χρονιά κυκλοφόρησε δύο νέα τραγούδια. Το "Προσεχώς" σε μουσική/στίχους Γαβριήλ Γαβριηλίδη και το "Εσύ Κι Εγώ" σε μουσική Τέο Τζήμα και μουσική Δημήτρη Μπερή.

Το 2016 συμμετείχε ως διαγωνιζόμενη στο ψυχαγωγικό σόου μεταμφιέσεων του ΑΝΤ1, Your Face Sounds Familiar. Την ίδια χρονιά εμφανίστηκε για πρώτη φορά στο MadWalk - The Fashion Music Project  με τους OtherView και Μαρία Κορινθίου, ερμηνεύοντας το τραγούδι "All About the Bass" και στο MadWalk Cyprus, ερμηνεύοντας το "Love, Sex, Magic" με τον Κωνσταντίνο Φραντζή. Μέσα στη χρονιά κυκλοφόρησε και δύο τραγούδια. Το "Καλοκαιρινές Στιγμές" με τους REC και το "Σαν Παραμύθι" με τους The Gatsbies.

Το 2017 ξεκίνησε ζωντανές εμφανίσεις στο νυχτερινό μαγαζί BOX Athens με τα συγκροτήματα OtherView και Melisses ενώ μέσα στο Μάρτιο, κυκλοφόρησε ένα τραγούδι, με τίτλο "Cocktail". Λίγο αργότερα, εμφανίστηκε ξανά στο MadWalk - The Fashion Music Project, αυτή τη φορά με την Κόνι Μεταξά όπου ερμήνευσαν το νέο τους τραγούδι "Sha La La (Αμάξι)". Τον Νοέμβριο της ίδιας χρονιάς, κυκλοφόρησε το τραγούδι της "Δυο Σταγόνες Νερό" σε στίχους των OtherView, με τους οποίους έκανε και εμφανίσεις στο νυχτερινό κέντρο Fantasia Live τη χειμερινή σεζόν 2017-2018.

Το Φεβρουάριο του 2018 ξεκίνησε τη δική της κολεξιόν αθλητικών κολάν σε συνεργασία με την εταιρία ρουχισμού Type Of Love, η οποία ολοκληρώθηκε σύντομα. Το ίδιο καλοκαίρι, κυκλοφόρησε το νέο της τραγούδι, "Μάγια" σε στίχους/μουσική Λεωνίδα Σώζου, ενώ έκανε και κάποιες ζωντανή εμφανίσεις στη Θεσσαλονίκη με τους Κόνι Μεταξά και Λευτέρη Πανταζή. Τον Οκτώβριο, έκανε και μια έκτακτη εμφάνιση στην ελληνική τηλεοπτική εκπομπή My Style Rocks.

Τη χειμερινή σεζόν 2018-2019 εμφανίστηκε στα νυχτερινό κέντρο Αθηνών Αρένα με τους Νίκο Οικονομόπουλο, Άννα Καμαρινού, Αναστάσιο Ράμμο και Στέλιο Λεγάκη, ενώ πρωταγωνίστησε και στη μουσική επιθεώρηση "Κάνω Καμπάκ" των Μιχάλη Ρέππα - Θανάση Παπαθανασίου, μαζί με τους Φώτη Σεργουλόπουλο, Τζένη Διαγούπη και Κωνσταντίνο Φραντζή στο Shamone Club.

Στις 17 Ιανουαρίου 2019 κυκλοφόρησε το τραγούδι "Πες Μου Πως" σε συνεργασία με τον Bo και στις 9 Μαρτίου κυκλοφόρησε το τραγούδι "Τι". Τον Ιούνιο του 2019 εμφανίστηκε στα Mad Video Music Awards με τους Goin' Through και τον Mike, όπου τραγούδησαν μαζί. Τον ίδιο μήνα συμμετείχε στο Color Day Festival και ξεκίνησε την καλοκαιρινή της περιοδεία σε Ελλάδα και Κύπρο. Επίσης, την ίδια χρονιά, εμφανίστηκε στα κυπριακά μουσικά βραβεία Super Music Awards, ερμηνεύοντας τις επιτυχίες της "Μάγια" & "Τι". Το Σεπτέμβριο του 2019 ξεκίνησε την αμερικανική της περιοδεία "JSPN Tour" σε Φλόριντα, Μαϊάμι, Φιλαδέλφεια και Νέα Υόρκη. Στις 13 Οκτωβρίου κυκλοφόρησε το νέο της τραγούδι, "Δεν Έχω Σήμα". Την σεζόν 2019-2020 εμφανιζόταν στο νυχτερινό μαγαζί Κέντρο Αθηνών μαζί με τους Νίκο Οικονομόπουλο και Αναστάσιο Ράμμο. Το καλοκαίρι του 2020 εμφανιζόταν στο Romeo Club με τους Θοδωρή Φέρρη, Κατερίνα Λιόλιου και Χρήστο Ζώτο ενώ κυκλοφόρησε τα τραγούδια, "Φήμη" μαζί με τον MadClip, "Εγώ" και "Portofoli". Τη σεζόν 2020-2021 συμμετείχε στο σόου Just the 2 Of Us ως ντουέτο με τον Νάσο Παπαργυρόπουλο όπου και αναδείχθηκαν νικητές.

Στις 19 Απριλίου 2021 κυκλοφόρησε το πρώτο της άλμπουμ, με τίτλο "100%". Τον Ιούνιο του 2021 εμφανίστηκε στα Mad Video Music Awards όπου ερμήνευσε το "Mata Hari" με την Efendi και το "Τίποτα" με τον Γιώργο Σαμπάνη. Στις 5 Νοεμβρίου 2021 κυκλοφόρησε το κομμάτι "Τα Καλύτερα Παιδιά" και στις 30 Δεκεμβρίου, το "Βλέπω το Θάνατο σου" (The Black Batchelor OST) μαζί με τον Γιώργο Κακοσαίο. Τη χειμερινή σεζόν 2021-22 εμφανιζόταν live στο νυχτερινό κέντρο Έναστρον μαζί με τους Γιώργο Σαμπάνη και Snik. Το 2022 κυκλοφόρησε τα τραγούδια "Τηλέφωνο", "Γεια σου" (με τον Πέτρο Ιακωβίδη), "Κύμα μου", "Work Out" (με τον Snik), "Σημάδια" (με τους OGE και Bossikan) και "Pirkaya". Επίσης, εμφανίστηκε στα Mad Video Music Awards ερμηνεύοντας τα κομμάτια "Γεια σου" (με τον Πέτρο Ιακωβίδη) και "Κύμα μου" (με τον Γιάννη Κρητικό).

Το καλοκαίρι του 2022 ακολούθησε περιοδεία (Josephine Summer Tour 2022) σε Ελλάδα, Κύπρο και ΗΠΑ.

Τη σεζόν 2022-2023 εμφανιζόταν στο νυχτερινό κέντρο Vogue Club της Θεσσαλονίκης με τους Πέτρο Ιακωβίδη, Γιάννη Ξανθόπουλο και FY. Το καλοκαίρι του 2023 συμμετείχε στα Mad Video Music Awards ερμηνεύοντας τα ντουέτα "Tik Tak" με τον ράπερ Trannos και "Είσαι Μια Θεά" με την Anastasia. Επίσης, εμφανιζόταν στο Posidonio Music Hall με τον Θοδωρή Φέρρη, πραγματοποίησε και την περιοδεία Josephine Summer Tour 2023 και κυκλοφόρησε το τραγούδι "Bebe Ti Exeis?" (με τον Claydee).

Στις 27 Οκτωβρίου 2023 κυκλοφόρησε το δεύτερο της άλμπουμ, με τίτλο "Τα Καλά Κορίτσια" (το οποίο περιλαμβάνει τα νέα τραγούδια "Καθρέφτη, καθρεφτάκι μου", "Μπερδέματα", "Τα Καλά Κορίτσια", "Μοίρα", "Game", "Πριγκίπισσα", "Έρωτα Μου", "Είσαι Μια Θεά (2023 Version)", "Mala", "Απαγορεύεται", "Πολύ Πολύ" (ft. Trannos) καθώς και τις κυκλοφορίες του 2022 "Τηλέφωνο", "Γειά Σου", "Κύμα Μου" και "Pirkaya").

Το 2024 κυκλοφόρησε τα τραγούδια "Νούμερο 1", "Μύθος", "Ένας Χορός Ειν' Η Αγάπη" (που αποτελεί soundtrack της σειράς του ALPHA, "Η κατάρα της Τζέλας Δελαφράγκα") και "Είναι Χριστούγεννα". Την ίδια χρονιά ακολούθησε περιοδεία με τον Αντώνη Ρέμο σε ΗΠΑ (Νέα Υόρκη, Βοστώνη, Σικάγο, Λος Άντζελες) και Καναδά (Μόντρεαλ, Τορόντο) αλλά και μόνη της στην Αυστραλία (Μελβούρνη, Σίδνεϊ, Ντάργουιν, Αδελαΐδα). Επίσης, συνεργάστηκε με τους Stavento στην επανεκτέλεση του τραγουδιού "Πριν Σε Γνωρίσω (Τα Κακώς Κείμενα)" αλλά και με τους Στάθη Ξένο & Ivan Greko στο τραγούδι "Κορνάρω (Mad VMA Remix)". Τη χειμερινή σεζόν 2024-25 εμφανίστηκε στο νυχτερινό κέντρο YTON The Music Show με τον Νίκο Βέρτη.

Το 2025 κυκλοφόρησε τα τραγούδια "Λέει" και "Αυτό Που Θες". Ακόμη, ξεκίνησε εμφανίσεις στο νυχτερινό μαγαζί Κέντρο Αθηνών μαζί με τον Κωνσταντίνο Αργυρό.  Βρισκόταν επίσης στην καλοκαιρινή περιοδεία του Κωνσταντίνου Αργυρού αλλά κι στην δικιά της περιοδεία "Josephine Summer Tour 2025"

Στις 5 Σεπτεμβρίου ξεκίνησε και πάλι τις εμφανίσεις της στο Κέντρο Αθηνών στο πλάι του Κωνσταντίνου Αργυρού.
Προσωπική ζωή
Από το 2023 μέχρι το 2024 ήταν σε σχέση με τον επίσης τραγουδιστή Νίνο.

Παραπομπές

Κατηγορία:Ελληνίδες τραγουδίστριες
Κατηγορία:Ελληνίδες τραγουδίστριες ποπ
Κατηγορία:Έλληνες γερμανικής καταγωγής